Urbanus episcopus servus servorum Dei venerabili fratri et coepiscopo Hugoni apostolice sedis vicario, salutem et apostolicam benedictionem. MOLISMENSIUM FRATRUM magnum in concilio clamorem accepimus, abbatis sui reditum vehementius postulantium. Dicebant enim religionem in suo loco eversam seque pro abbatis illius absentia odio apud principes et ceteros vicinos haberi. Coacti tandem a fratribus nostris, dilectioni tue per presentia scripta mandamus, significantes gratum nobis existere, ut si fieri possit, abbas ille ab heremo ad monasterium reducatur. Quod si implere nequiveris, cure tibi sit, ut qui heremum diligunt conquiescant, et qui in cenobio sunt, regularibus disciplinis inserviant.